Document ID: 32005D0385

KOMISIJAS LĒMUMS
(2005. gada 13. maijs)
par dalībvalstu izdevumu to grāmatojumu noskaidrošanu, ko finansējusi Eiropas Lauksaimniecības virzības un garantiju fonda (ELVGF) Garantijas nodaļa attiecībā uz 2004. finanšu gadu
(izziņots ar dokumenta numuru K(2005) 1443)
(2005/385/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu (1), un jo īpaši tās 7. panta 3. punktu,
apspriedusies ar Fonda komiteju,
tā kā:
(1)
Saskaņā ar Regulas (EK) Nr. 1258/1999 7. panta 3. punktu, pamatojoties uz dalībvalstu iesniegtajiem gada pārskatiem, kam pievienota grāmatojumu noskaidrošanai nepieciešamā informācija, apstiprinājums par nodoto rēķinu pilnīgumu, precizitāti un ticamību, kā arī sertifikācijas iestāžu apstiprināti ziņojumi, Komisija apstiprina minētās regulas 4. panta 1. punktā norādīto maksājumu aģentūru grāmatojumus.
(2)
Saskaņā ar 7. panta 1. punktu Komisijas 1996. gada 16. februāra Regulā (EK) Nr. 296/96 par datiem, kas dalībvalstīm jānosūta, un to izdevumu ikmēneša iegrāmatošanu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa (2), attiecībā uz 2004. finanšu gadu ņem vērā tos izdevumus, kas dalībvalstīm radušies laika posmā no 2003. gada 16. oktobra līdz 2004. gada 15. oktobrim.
(3)
Termiņš, kas piešķirts dalībvalstīm to dokumentu iesniegšanai Komisijai, kas minēti 6. panta 1. punkta b) apakšpunktā Regulā (EK) Nr. 1258/1999 un 4. panta 1. punktā Komisijas 1995. gada 7. jūlija Regulā (EK) Nr. 1663/95, ar ko nosaka sīki izstrādātus noteikumus Padomes Regulas (EEK) Nr. 729/70 piemērošanai attiecībā uz ELVGF Garantiju nodaļas grāmatojumu noskaidrošanas procedūru (3), ir beidzies.
(4)
Līdz 2005. gada 31. martam Komisija pārbaudīja dalībvalstīm iesniegto informāciju un nosūtīja tām pārbaudes rezultātus, kā arī nepieciešamos grozījumus.
(5)
Saskaņā ar Regulas (EK) Nr. 1663/95 7. panta 1. punkta pirmo daļu grāmatojumu noskaidrošanas lēmumā, kas minēts Regulas (EK) Nr. 1258/1999 7. panta 3. punktā, neskarot vēlāk pieņemtos lēmumus saskaņā ar minētās regulas 7. panta 4. punktu, nosaka veikto izdevumu summu katrā dalībvalstī attiecīgajā finanšu gadā, kas ir atzīstami par atlīdzināmiem no ELVGF, pamatojoties uz Regulas (EK) Nr. 1258/1999 6. panta 1. punkta b) apakšpunktā minētajiem grāmatojumiem un avansa maksājumu samazināšanu vai apturēšanu attiecīgajā finanšu gadā, kā arī to maksājumu samazināšanu, kas minēti Regulas (EK) Nr. 296/96 4. panta 3. punkta otrajā daļā. saskaņā ar padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, kas piemērojama Eiropas Kopienu vispārējam budžetam (4), grāmatojumu noskaidrošanas lēmuma rezultāts, proti, neatbilstība, kas var rasties starp kopējiem izdevumiem, kas iegrāmatoti finanšu gadam saskaņā ar 151. panta 1. punktu un 152. pantu, un kopējiem izdevumiem, ko Komisija atzinusi par pieļaujamiem šajā lēmumā, jāiegrāmato atsevišķā pantā kā papildu izdevumi vai izdevumu samazinājums.
(6)
Attiecībā uz atsevišķām maksājumu aģentūrām, ņemot vērā veiktās pārbaudes, gada pārskati un pavaddokumenti ļauj Komisijai pieņemt lēmumu par iesniegto gada pārskatu pilnīgumu, precizitāti un ticamību. I pielikumā ir uzskaitīta to grāmatojumu summa, ko apstiprinājušas dalībvalstis. Sīkāka informācija par šīm summām ir atrodama kopsavilkuma ziņojumā, kas Fonda komitejai tika iesniegts kopā ar šo lēmumu.
(7)
Ņemot vērā veiktās pārbaudes, atsevišķu maksājumu aģentūru iesniegtajai informācijai vajadzīgi papildu paskaidrojumi un to grāmatojumus nevar noskaidrot šajā lēmumā. II pielikumā ir uzskaitītas attiecīgās maksājumu aģentūras.
(8)
Regulas (EK) Nr. 296/96 4. panta 2. punktā saistībā ar 14. pantu Padomes 2000. gada 26. septembra Regulā (EK) Nr. 2040/2000 par budžeta disciplīnu (5) ir noteikts, ka avansa maksājumus par iegrāmatotajiem izdevumiem samazina attiecībā uz izdevumiem, ko dalībvalstis izdarījušas pēc noteiktajiem termiņiem. Tomēr saskaņā ar Regulas (EK) Nr. 296/96 4. panta 3. punktu termiņa pārsniegšana augustā, septembrī un oktobrī jāņem vērā grāmatojumu noskaidrošanas lēmumā, izņemot gadījumu, ja par pārsniegšanu ziņo pirms galīgā lēmuma par finanšu gadu attiecībā uz avansa maksājumiem. Daži izdevumi, ko deklarējušas dažas dalībvalstis iepriekš minētā perioda laikā, un pasākumi, attiecībā uz kuriem Komisija nepieņēma attaisnojošus apstākļus, tika izdarīti pēc tiesību aktos noteiktajiem termiņiem. Tāpēc lēmumā jānosaka atbilstoši izdevumu samazinājumi. Lēmums tiks pieņemts vēlāk saskaņā ar Regulas (EK) Nr. 1258/1999 7. panta 4. punktu, nosakot galīgos izdevumus, par kuriem netiks piešķirts Kopienas finansējums attiecībā uz minētajiem izdevumu samazinājumiem un citiem izdevumiem, par kuriem tiks konstatēts, ka tie izdarīti pēc noteiktajiem termiņiem.
(9)
Komisija saskaņā ar Regulas (EK) Nr. 2040/2000 14. pantu un Regulas (EK) Nr. 296/96 4. panta 2. punktu jau ir samazinājusi vai apturējusi vairākus ikmēneša avansa maksājumus, kuru pamatā ir izdevumu grāmatojumi 2004. finanšu gadā, un šajā lēmumā nosaka izdevumu samazinājumus, kas paredzēti Regulas (EK) Nr. 296/96 4. panta 3. punktā. Ņemot vērā iepriekš minēto, lai izvairītos no attiecīgās summas priekšlaicīgas vai tikai pagaidu atmaksāšanas, minētās summas šajā lēmumā neatzīst par pamatotām, neskarot turpmāku to izskatīšanu saskaņā ar Regulas (EK) Nr. 1258/1999 7. panta 4. punktu.
(10)
Regulas (EK) Nr. 1663/95 7. panta 1. punkta otrajā daļā ir noteikts, ka summu, kas atgūstama no katras dalībvalsts vai maksājama katrai dalībvalstij saskaņā ar pirmajā daļā minēto grāmatojumu noskaidrošanas lēmumu nosaka, atrēķinot tos avansa maksājumus, kas izmaksāti attiecīgajā finanšu gadā, t.i., 2004. gadā, no attiecīgajā finanšu gadā atzītajiem izdevumiem saskaņā ar pirmo daļu. Šī summa jāatvelk vai jāpievieno avansa maksājumiem par izdevumiem otrajā mēnesī pēc tā mēneša, kurā tiek pieņemts grāmatojumu noskaidrošanas lēmums.
(11)
Saskaņā ar Regulas (EK) Nr. 1258/1999 7. panta 3. punktu un Regulas (EK) Nr. 1663/95 7. panta 1. punktu šis lēmums, kas pieņemts, pamatojoties uz norēķinu informāciju, neskar Komisijas vēlāk pieņemtos lēmumus, ar kuriem izdevumus, kas nav veikti saskaņā ar Kopienas noteikumiem, izslēdz no Kopienas finansējuma,
IR PIEŅĒMUSI ŠO LĒMUMU.
1. pants
Ar šo lēmumu tiek noskaidroti dalībvalstu maksājumu aģentūru grāmatojumi saistībā ar ELVGF Garantijas nodaļas finansētajiem izdevumiem 2004. finanšu gadam, izņemot to maksājumu aģentūru grāmatojumus, kas minētas 2. pantā. Summas, kas saskaņā ar šo lēmumu atgūstamas no attiecīgajām dalībvalstīm vai tām izmaksājamas, ir norādītas I pielikumā.
2. pants
Dalībvalstu maksājumu aģentūru grāmatojumi saistībā ar ELVGF Garantijas nodaļas finansētajiem izdevumiem 2004. finanšu gadam, kā norādīts II pielikumā, tiek atdalīti no šī lēmuma un uz tiem attiecas nākotnes grāmatojumu noskaidrošanas lēmums.
3. pants
Šis lēmums ir adresēts dalībvalstīm.
Briselē, 2005. gada 13. maijā

Labels: 2
18
15
4